ΓΡΑΠΤΗ ΕΡΩΤΗΣΗ P-1974/96 υποβολή: Hiltrud Breyer (V) προς την Επιτροπή (12 Iουλίου 1996)

Θέμα: Απλουστευμένες διαδικασίες

1. Επί τη βάσει ποίων επιστημονικών δεδομένων σχετικά με την ασφάλεια της πειραματικής ελευθέρωσης γενετικώς τροποποιημένων φυτών εγκρίθηκε η εφαρμογή της απλουστευμένης διαδικασίας;

2. Μπορεί η ερωτώσα να έχει πρόσβαση στα σχετικά έγγραφα;

3. Πώς εξηγείται το γεγονός ότι η προθεσμία των 15 ημερών που προβλέπεται στις παραγράφους 7.2 και 7.3 του Παραρτήματος της Απόφασης 94/730/ΕΚ ((ΕΕ L 292 της 12.11.1994, σελ. 31 )) δεν αποτελεί προθεσμία για τις αρμόδιες αρχές μετά την οποία δεν μπορεί πλέον να απαγορευθεί η ελευθέρωση, αλλά αποτελεί περίοδο αναμονής για τους κοινοποιούντες;

4. Επί τη βάσει ποιών αποφάσεων του Ευρωπαϊκού Δικαστηρίου δίδεται προτεραιότητα στο ευρωπαϊκό δίκαιο παρά στους εθνικούς κανονισμούς κατά τη λήψη αποφάσεων εκ μέρους της Ευρωπαϊκής Επιτροπής, π.χ. της απόφασης 94/730/ΕΚ, ακόμη και στην περίπτωση που οι εθνικοί νόμοι ορίζουν ότι, για να έχει ισχύ η απόφαση αυτή σε εθνικό επίπεδο, απαιτείται η έγκριση ενός εθνικού συνταγματικού οργάνου, όπως π.χ. του Γερμανικού Ομοσπονδιακού Συμβουλίου, και η έγκριση αυτή δεν έχει δοθεί;

5. Έχουν τα κράτη μέλη τη δυνατότητα, σύμφωνα με το άρθρο 7 της Οδηγίας 90/220/ΕΟΚ ((ΕΕ L 117 της 8.5.1990, σελ. 15 )), να ζητήσουν ακρόαση του κοινού και για τις διαδικασίες των αποφάσεων 93/584/ΕΟΚ ((ΕΕ L 279 της 12.11.1993, σελ. 42 )) και 94/730/ΕΟΚ;

Απάντηση της κας Bjerregaard εξ ονόματος της Επιτροπής (5 Σεπτεμβρίου 1996)

1. και 2. Σύμφωνα με την απόφαση 93/584/ΕΟΚ της Επιτροπής περί των κριτηρίων εφαρμογής απλουστευμένων διαδικασιών για σκόπιμη ελευθέρωση γενετικώς τροποποιημένων φυτών ((ΕΕ αριθ. L 279, 12.11.1993. )) στο περιβάλλον, την απόφαση 94/370/ΕΚ για τη θέσπιση απλοποιημένων διαδικασιών σχετικά με τη σκόπιμη ελευθέρωση στο περιβάλλον γενετικά τροποποιημένων φυτών ((ΕΕ αριθ. L 292, 12.11.1994. )), και την οδηγία 90/220/ΕΟΚ ((ΕΕ αριθ. L 117, 8.5.1990. )) του Συμβουλίου, πειραματικές ελευθερώσεις μπορούν να γνωστοποιούνται με απλοποιημένες διαδικασίες, εφόσον ο δέκτης είναι φυτό γνωστής ταξινομικής βαθμίδας και βιολογικών χαρακτηριστικών και εάν υπάρχουν επιστημονικά δεδομένα από πειραματικές ελευθερώσεις του ιδίου φυτικού είδους που να δείχνουν ότι τα γενετικώς τροποποιημένα φυτά είναι ασφαλή για τον ανθρώπινο οργανισμό και το περιβάλλον. Τα στοιχεία αυτά μπορούν όχι μόνο να είναι αποτέλεσμα πείρας της αρμόδιας αρχής η οποία επιτηρεί την ελευθέρωση, αλλά και πείρας η οποία έχει αποκτηθεί διεθνώς σε παρεμφερή οικοσυστήματα.

Τα επιστημονικά δεδομένα όσον αφορά τις επιπτώσεις των πειραματικών ελευθερώσεων στην υγεία του ανθρώπου και το περιβάλλον, δημοσιεύονται τακτικά σε επιστημονικά περιοδικά ή σε πρακτικά συμποσίων εθνικού ή διεθνούς επιπέδου και είναι ως εκ τούτου προσιτά στο κοινό. Για περισσότερες πληροφορίες περί των ειδικών ελευθέρωσεων και των νέων εμπειριών, μπορεί κανείς να αποτανθεί στις αρμόδιες αρχές των κρατών μελών.

3. Η ερώτηση αφορά την απλοποιημένη διαδικασία, η οποία προβλέπεται για ορισμένα γενετικώς τροποποιημένα φυτά στην περίπτωση ενός συνολικού και εκ των προτέρων καθορισμένου προγράμματος αναπτυξιακών φάσεων. Σε αυτή την περίπτωση, όπως περιγράφεται στο σημείο 6 του Παραρτήματος της απόφασης 94/730/ΕΚ της Επιτροπής, η απλοποίηση των διαδικασιών αφορά την συνέχιση του προγράμματος και τα συμπληρωματικά πληροφοριακά στοιχεία που παρέχονται από τον γνωστοποιούντα. Σύμφωνα με το σημείο 7.2 του Παραρτήματος ο γνωστοποιών μπορεί να προβεί στην ελευθέρωση 15 ημέρες μετά την ημερομηνία παραλαβής των συμπληρωμαιτκών στοιχείων από την αρμόδια αρχή. Σύμφωνα με το σημείο 7.3 του Παραρτήματος της απόφασης 94/730/ΕΟΚ, σε ειδικές περιπτώσεις, εναπόκειται στην αρμόδια αρχή να κοινοποιεί στον γνωστοποιούντα ότι, εντός του ιδίου χρονικού διαστήματος, μπορεί να προχωρήσει στην προβλεπόμενη ελευθέρωση, μόνον εάν του χορηγηθεί έγκριση σύμφωνα με την καθιερωμένη από την οδηγία 90/220/ΕΟΚ διαδικασία. Ως εκ τούτου, η περίοδος των 15 ημερών αφορά αμφοτέρως, τον γνωστοποιούντα και την αρμόδια αρχή. Θα πρέπει να υπογραμμισθεί ότι, σε αυτό το πλαίσιο, ακόμη και μετά την λήξη του προαναφερθέντος χρονικού διαστήματος, η αρμόδια αρχή δύναται, σε ειδικές περιπτώσεις, να αναστείλει ή να τερματίσει την ελευθέρωση, όπως προβλέπεται από το άρθρο 6, παράγραφος 6 της οδηγίας 90/220/ΕΟΚ.

4. Το κοινοτικό δίκαιο υπερισχύει του εθνικού. Αυτόν τον κανόνα επικαλείται πάντοτε το Ευρωπαϊκό Δικαστήριο στις αποφάσεις του ((Υπόθεση 6/94, Συλλογή Νομοθεσίας του Δικαστηρίου 585. )) και αυτός εφαρμόζεται ανεξαρτήτως της φύσης των κοινοτικών διατάξεων. Ως εκ τούτου, δυνάμει του άρθρου 189, παράγραφος 4 της συνθήκης ΕΚ, ο εν λόγω κανόνας εφαρμόζεται επίσης και σε αποφάσεις όπως η απόφαση 94/730/ΕΚ της Επιτροπής.

5. Η δυνατότητα που παρέχεται σε κράτος μέλος από το άρθρο 7 της οδηγίας 90/220/ΕΟΚ να συμβουλεύεται ομάδες ή το κοινό για οποιαδήποτε πτυχή της προτεινόμενης σκόπιμης ελευθέρωσης, δεν επηρεάζεται από τις αποφάσεις στις οποίες αναφέρεται το Αξιότιμο Μέλος του Κοινοβουλίου.